Polisiehoof dalk gou geskors: 'Hele SAPD moet ondersoek word' | Maroela Media
Genl. Khehla Sitole die hoof van die SAPD. Foto: Phando Jikelo/ANA .
Volgens Ian Cameron, woordvoerder van Action Society, is die ANC se beleid van kaderontplooiing die laaste doodskoot vir die Suid-Afrikaanse Polisiediens (SAPD).
Cameron het gereageer op pres. Cyril Ramaphosa se besluit om polisiehoof Khehla Sitole kennis te gee van sy voorneme om hom te skors.
Ramaphosa het besluit dat 'n raad van ondersoek nou Sitole se beweerde wangedrag en geskiktheid vir sy pos as nasionale polisiekommissaris moet ondersoek.
"Soveel het die afgelope paar jaar binne die SAPD skeefgeloop en die instelling het groot verval onder leiding van Bheki Cele beleef."
"Die SAPD moet van bo na onder goed toegerus wees. Die SAPD-leierskap moet ondersoek en verantwoordelik gehou word vir hul versuim om geregtigheid vir slagoffers te bring."
In 'n hooggeregshofuitspraak vroeër vanjaar het regter Dennis Davis bevind dat Sitole versuim het om met die onafhanklike polisieondersoekdirektoraat (Opod) saam te werk.
Die Suid-Afrikaanse Polisie-unie (Sapu) meen dat die voorneme om Sitole te skors eerder polities gemotiveerd is.
"Tien maande ná die hof se uitspraak is die president nou eers van plan om generaal Sitole te skors. Dit moet nie lyk of Sapu die nasionale kommissaris beskerm nie, maar dit is wel 'n beginselsaak," het Tumelo Mogodiseng, Sapu-hoofsekretaris, gesê.
"Dit is algemeen bekend dat daar 'n twis is tussen die minister van polisie en die polisiekommissaris en dit belemmer dienslewering. Daar word al vir 'n geruime tyd nie aandag aan hierdie aangeleentheid gegee nie."
Volgens Mogodiseng het Sapu al verskeie kere 'n beroep op Ramaphosa gedoen om in te gryp deur 'n raad van ondersoek aan te stel om die hele SAPD te ondersoek en nie slegs 'n individu nie. "Die verandering van nasionale polisiekommissarisse is nie die oplossing nie, want elke kommissaris het sy eie generaals. As die persoon van sy amp onthef word, word hierdie senior bestuurders ontevrede agtergelaat, aangesien die inkomende nasionale polisiekommissarisse nie hul dienste gebruik nie omdat hulle verkies om hul eie generaals saam te bring. Dít het gelei tot die opgeblase topstruktuur wat die hele polisiediens beïnvloed."
Inmenging deur politici in die SAPD is 'n probleem, en die president moet nie wegskram om dit te hanteer nie. "Die SAPD moet herstruktureringsuitdagings aanpak, wat weens politieke inmenging nie ingestel is nie en dus veroorsaak dat dienslewering daaronder ly."
Sportterrein van R15 m. 'manifestasie van ANC se munisipale verrotting'
Bewaringsbeampte, sakeman vas oor renosterhorings
Cele is die grootste probleem in die SAPS, almal volg sy voorbeeld. Sy korrupsie gaan ook nog uitkom
waneer skors jy Bheki Cele of jaag hom sommer net weg want hy is n useless minister en dan lieg jy vir ons om te sê jy werk hard om korrupsie te bekamp ek glo jy weet hoe lyk my dan is jy net so useless
Daar was die afgelope 27 jaar geen enkele ANC politikus of kader wat nie onder verdenking of korrup is nie!
Die probleem is dat die Polisie Kommissaris elke keer 'n politieke aanstelling is! Dit gebeur nie meer op meriete soos vroeër nie! Wanneer 'n Kommissaris nie na die Politici se broekspype dans nie, word hy of sy verwyder! Dit is 'n klad op die naam van SA en van geregtigheid. Dit lyk baie swak. Die ander probleem is dat die minister wat hom moet bepaal by die politiek meng in by die operasionele deel van die SAPD en vertroebel sodoende die Kommissaris se werksaamhede! Dit is 'n gemors van politieke inmengery op bestuursvlak rakende die Generale staf wat ware polisiëring… Lees meer »
Ian Cameron, ek stem 100% saam. Kyk die vertoon van die polisie met die onlangse onluste in Natal. Die publiek moes die polisie van hulp wees en meestal kon die polisie net toekyk. Ek kry die paar eerbare polisiemanne en -vroue bitter jammer. Die hele topstruktuur van die polisie is seker nie betrokke nie maar die vet weet dat die HELE land weet wie moet in die pad gesteek word. Moenie een uitsonder nie want dit is wragtig nie net hy nie. Ek haal nie my hoed af vir hulle nie maar trap eerder op daardie "HOED"…..